Γιουβέτσι κατσαρόλας με κοτόπουλο και σπαράγγια
Ελαφρύ γιουβέτσι με λαχανικά της εποχής και κοτόπουλο.
250 γρ. κριθαράκι χοντρό, 700 γρ. φιλέτο κοτόπουλου, από στήθος ή μπούτι, κομμένο σε κύβους περίπου 3 εκ., το λευκό και τρυφερό πράσινο μέρος από 4 φρέσκα κρεμμυδάκια, ψιλοκομμένα, 1 μάτσο σπαράγγια, καθαρισμένα, σε κομμάτια μήκους 4 εκ. Πώς καθαρίζουμε τα σπαράγγια;, 12 - 14 φασολάκια μπαρμπούνια, φρέσκα ή κατεψυγμένα, κομμένα στα 3, 2 κουτ. γλυκού δεντρολίβανο ξερό, καλά κοπανισμένο, χυμός από 1 μικρό λεμόνι (ή όσο λεμόνι μάς αρέσει), 1/2 κουτ. γλυκού ξύσμα από ακέρωτο λεμόνι, 80 ml ελαιόλαδο, αλάτι, φρεσκοτριμμένο πιπέρι
Για να φτιάξουμε το γιουβέτσι κατσαρόλας με κοτόπουλο και σπαράγγια, ξεκινάμε ζεσταίνοντας σε μια φαρδιά κατσαρόλα το ελαιόλαδο σε μέτρια φωτιά και σοτάρουμε το κοτόπουλο για περίπου 4 - 5 λεπτά, μέχρι να ροδίσει. Το βγάζουμε με τρυπητή κουτάλα σε ένα σκεύος. Στην ίδια κατσαρόλα και στο ίδιο λάδι σοτάρουμε το κρεμμύδι, τα φασολάκια, τα σπαράγγια και το κριθαράκι για περίπου άλλα 2 λεπτά, μέχρι να μαλακώσουν ελαφρώς και να λαδωθούν καλά. Αλατοπιπερώνουμε, ρίχνουμε το δεντρολίβανο και 1½ λίτρο ζεστό νερό και μαγειρεύουμε για περίπου 10 λεπτά, ανακατεύοντας τακτικά με ξύλινη κουτάλα. Προσθέτουμε το κοτόπουλο και συνεχίζουμε το μαγείρεμα για άλλα 10 - 13 λεπτά (αν βάλουμε φιλέτο από μπούτι κοτόπουλου, μαγειρεύουμε 2 λεπτά παραπάνω), μέχρι να μαλακώσει το κριθαράκι και να απορροφήσει τα υγρά. Προσθέτουμε το ξύσμα και το χυμό λεμονιού, ανακατεύουμε απαλά και αποσύρουμε από τη φωτιά.
Κοτόπουλο,Κριθαράκι,Σπαράγγια